Vlag van Santa Catarina
Wapen van Santa Catarina
0,822 – hoog
Santa Catarina is 'n Brasiliaanse deelstaat in die suide van die land, wat een van die hoogste lewensstandaarde in dié Suid-Amerikaanse land geniet. Sy hoofstad is Florianópolis, wat gedeeltelik op die eiland Santa Catarina lê.
Met 'n oppervlakte van 95 442 vierkante kilometer en 'n bevolking van sowat vyf miljoen mense is dit een van die kleiner Brasiliaanse deelstate. Dit verskil ook ten opsigte van sy klimaat, wat deur vier bepaalde jaargetye gekenmerk word, duidelik van die meeste ander state.
Santa Catarina word begrens deur die deelstate Rio Grande do Sul in die suide en Paraná in die noorde. In die weste grens dit ook aan die Argentynse provinsie Misiones.
Santa Catarina is die mees "Europese" deelstaat van Brasilië, en die oorgrote meerderheid (86 persent) van sy inwoners is nasate van Portugese, Duitse, Italiaanse en ander Europese immigrante.
Die grootste stad van Santa Catarina is Joinville.
Santa Catarina spog met 'n baie strategiese ligging ten opsigte van Mercosul, die Suidelike Gemeenskaplike Mark. Die hoofstad Florianópolis lê 1 673 kilometer van Brasília, 705 kilometer van São Paulo, 1 144 kilometer van Rio de Janeiro en 1 850 kilometer van Buenos Aires af.
Die Atlantiese kuslyn van Santa Catarina spog met 'n groot aantal strande, baaie en inhamme. Die sentrale gebiede van die deelstaat is met Brasiliaanse denneboombosse bedek; die suid-weste word deur grasvlaktes oorheers; en die suidelike en westelike geweste bestaan gedeeltelik uit bosse.
Die sentrale hoogland beslaan sowat drie kwart van die staat se oppervlak. Die hoogste bergspits, die Morro da Boa Vista, verrys 1 872 meter bo seevlak, terwyl die Morro da Igreja naby Urubici met 'n hoogte van 1 828 meter as die koudste plek in Brasilië bekend staan.
Die middestad van Blumenau
Santa Catarina is in Maart 2004 deur die eerste tropiese sikloon getref, wat ooit in die gebied van die Suidelike Atlantiese Oseaan aangeteken is. Die storm, Sikloon Catarina, is na die deelstaat vernoem.
Die eerste Portugese setlaars, veral van die Asore-eilande, het hulle sedert die 1750's in Santa Catarina gevestig en die kusgebiede gekoloniseer. Teen die laat 18de eeu was die meerderheid van Santa Catarina se bevolking Portugees-gebore setlaars, wat ook baie belangrike stede soos die hoofstad Florianópolis gestig het.
Die Brasiliaanse regering het talle "Duitse kolonies" gestig om die Duitse kolonisering van die gebied te bevorder. Hierdie kolonies was suiwer Duitse gebiede, waar mense uit verskillende dele van Duitsland hulle gevestig het. Aanvanklik was dit veral plattelandse boerderygebiede, maar baie van hulle tot dorpe en stede ontwikkel, soos byvoorbeeld Blumenau en Joinville, die grootste stad in Santa Catarina.
Die Duitse invloed is deesdae nog steeds sterk en orals in Santa Catarina sigbaar. Baie dorpe, veral die kleiner gemeenskappe, bewaar nog steeds die Duitse kulturele tradisies, soos byvoorbeeld Pomerode, 'n klein dorp met negentig persent Duits-Brasiliaanse inwoners, wat nog steeds Duitstalig is. Blumenau is net een van talle stede en dorpe, wat met hulle tradisionele Oktoberfest spog. Ook die argitektuur, tradisies en kookkuns word deur Duitse invloede oorheers.
Florianópolis, die hoofstad van Santa Catarina
Santa Catarina spog met een van die hoogste lewensstandaarde in Brasilië, wat gunstig met dié van die lande op die Iberiese skiereiland vergelyk. Dit is 'n beduidende nywerheids- en landbousentrum.
In die noord-ooste van die deelstaat is elektromeganiese, tekstiel- en meubelnywerhede gevestig. Veeteelt is die belangrikste bron van inkomste in die westelike gebiede, terwyl die suide oor keramiese nywerhede beskik en daarnaas ook skulpvisse uitvoer. Tekstiele, keramiek en porselein uit Santa Catarina is lankal produkte van wêreldfaam en word na meer as sestig lande uitgevoer. Die plaaslike mynbedryf ontgin minerale en steenkool.
Die plaaslike landbou is hoogs ontwikkel en word gekenmerk deur die noue samewerking tussen mielieprodusente, veetelers (wat hulle veral op varkens toegespits het) en die vleisfabrieke. Die helder water tussen die vasteland en die eiland Santa Catarina is uiters geskik vir die kweek van oesters - die stad Santo Antônio de Lisboa net noord van Florianópolis lewer 90 persent van Brasilië se produksie op.
Die korridor tussen Joinville, Jaraqua do Sul en Blumenau is die hartland van die plaaslike nywerheidsektor. Hierdie klein, maar hoogs ontwikkelde nywerheidsgebied lewer meer as die helfte van die deelstaat se industriële produksie op.
Ander belangrike stede en dorpe is:
Die vakansieoord Balneário Camboriú
Santa Catarina het tot een van die gewildste Suid-Amerikaanse vakansiebestemmings ontwikkel, wat dwarsdeur die jaar toeriste lok. Die deelstaat, wat aanvanklik veral vir sy verruklike kuslyn met meer as 500 strande bekend gestaan het, spog ook met 'n verskeidenheid landskappe en mikroklimaatsones. Bergspitse, wat tot by 2 000 meter bo seevlak verrys, lê net twee ure se rit van die pragtige strande af.
Ontsluit van "https://af.wikipedia.org/w/index.php?title=Santa_Catarina&oldid=1406574"	Kategorie: Santa Catarina	Navigasie-keuseskerm
العربيةAsturianuAymar aruAzərbaycancaБеларускаяБългарскиবিষ্ণুপ্রিয়া মণিপুরীBrezhonegBosanskiCatalàChavacano de ZamboangaCebuanoČeštinaCymraegDanskDeutschΕλληνικάEmiliàn e rumagnòlEnglishEsperantoEspañolEestiEuskaraفارسیSuomiFrançaisGaeilgeGalegoAvañe'ẽעבריתहिन्दीHrvatskiMagyarՀայերենInterlinguaBahasa IndonesiaIdoÍslenskaItaliano日本語ქართულიҚазақша한국어KernowekLatinaLadinoLietuviųLatviešuMalagasyМакедонскиमराठीBahasa MelayuNederlandsNorsk nynorskNorsk bokmålOccitanИронPolskiPiemontèisپنجابیPortuguêsRuna SimiRomânăРусскийScotsSrpskohrvatski / српскохрватскиSimple EnglishSlovenčinaСрпски / srpskiSvenskaKiswahiliTetunТоҷикӣไทยTürkçeУкраїнськаOʻzbekcha/ўзбекчаVènetoTiếng ViệtVolapükWinarayYorùbá中文Bân-lâm-gú粵語	Wysig skakels	Die bladsy is laas op 19 Desember 2015 om 16:21 bygewerk.